Gazdasági elemzés a beszámolók információi alapján
Authors: Paár Dávid , Ambrus Rita Anna , Szóka Károly 
Published: September 2021

A vállalatok működésének tanulmányozása, a gazdasági jelenségek és események megfigyelése elengedhetetlen napjainkban. Ezek gazdasági-pénzügyi elemzését nyugodtan nevezhetjük olyan alapfeltételnek, amelyet minden cégnek el kell végeznie, végre kell hajtania. A mindennapok során megmutatkozó gazdasági összefüggések, az azokra ható tényezők ismerete fontos és szükséges, melyek megismerésében segítenek az elemzési módszerek és eszközök. A cégek, a tulajdonosok és a menedzsment nap, mint nap rengeteg adattal és információval találkoznak, melyeket át kellene gondolniuk, melyeket elemezni szükséges. Ezek az adatok keletkezhetnek a cégen belül, de érkezhetnek a külvilágból is, akár egy versenytárs, akár egy beszállító is szolgálhat releváns információkkal. Ez a tevékenység mára már szakértői feladattá vált, ehhez speciális szakértelem szükséges. A munka elvégzése során rengeteg releváns információhoz juthatnak az érintettek (stakeholderek), ám ezek értelmezése sokszor korlátokba ütközik, hiszen nem mindenki pénzügyi szakember, azaz az elemzési munkának ez az értelmezés és interpretálás is része lett. Ez a gazdasági elemzési tevékenység irányulhat a múltra, amikor tény adatokat használunk fel, de irányulhat a jelenre is, amikor például a terv-tény adatokat hasonlítjuk össze és okokat keresünk (ok- okozati összefüggéseket) az eltérésekre, hiszen magyarázatokra van szükségünk. Ez a munka sohasem az asztalfióknak készül, a megkapott információk alapján visszaigazolásokat láthatunk, beavatkozásokra lehet szükség, azaz befolyásolja a jelent és egyben a jövőt is. Olyan szakmai módszertant használunk fel, mely nem csak a mutatók felépítésére, tartalmának bemutatására szorítkozik, hanem kiemeli a közöttük lévő összefüggéseket is. Anyagunk természetesen a fogalmi meghatározásokkal indul, hiszen tisztáznunk kell, mit jelent a gazdasági elemzés és milyen módszerekkel láthatunk neki a munkának. Kitérünk a legfontosabb statisztikai és számviteli alapokra, témakörökre is, hiszen ezekre mind-mind támaszkodunk – sőt támaszkodnunk kell – elemzéseink során. Ezt követi a módszerek bemutatása és az elemzések végrehajtásának menete, logikai felépítése. Természetesen a fejezetek között lesznek átfedések is, lesznek olyan témák, fogalmak, melyek többször fel-felbukkannak, ez is azt bizonyítja, hogy a gazdasági életben, minden, mindennel összefügg. A teljesség igénye nélkül, a jegyzet során érinteni fogjuk a vagyoni és pénzügyi helyzet, a jövedelmezőség és hatékonyság témaköreit. Ezt követi az eredmény részletes elemzése, a készlet, a tárgyi eszköz, illetve a létszám- és bérgazdálkodás. A fejezeteket megtanuló, majd alkalmazó tisztelt Olvasó olyan nélkülözhetetlen ismeretekre és képességekre tesz szert, mint például a számviteli és pénzügyi ismeretek felhasználása, az elemzési módszerek, az analitikus látásmód és a pénzügyi-gazdálkodási helyzet felmérése és elsajátítása. Nem titkolt célunk, hogy a szakkönyv az elméleti és gyakorlati ismereteket össze- 7 kapcsolja, hogy a gazdálkodás elemzése során a Hallgatót komplex gazdasági helyzet értékeléséhez segítse, valamint értelmezni tudja az eredménytermelő képességet, annak tervezését és utólagos elemzését. Egy ilyen komplex anyag olvasásakor, illetve a tanórákon, majd az otthoni tanulás során nagyon fontos az, hogy hogyan is tanulunk, hogy hogyan készülünk fel, azaz hogyan sajátítjuk el az anyagot. Természetesen az első lépés az, hogy el kell olvasni az anyagot, meg kell hallgatni az Oktatót. Ezek után javasoljuk a kisebb feladatokkal begyakorolni az adott témakört, elemezve az adott mutatókat, nem elfelejtve, hogy az elemzés nem azok kiszámolását jelenti, hanem azok értelmezését, azaz valódi elemzését. Ehhez hozzátartozik a változások figyelembe vétele, az ok-okozati összefüggések bemutatása, a döntések következményeinek bemutatása, a miértekre való válaszolás. A kisebb részek után viszont – ahogy a valós életben is – mindig komplexen kell gondolkodunk, a vállalatot, mint egészet minden irányból elemeznünk kell, minden területet át kell tekintenünk, figyelembe véve a tulajdonosi elvárásokat, a menedzsment tevékenységét és céljait.